У паняцця ёсць і іншыя значэнні, гл. Радзеева.

**Радзе́ева** (трансліт.: *Radziejeva*, руск.: Радеево) — вёска і чыгуначны раз'езд у Буда-Кашалёўскім раёне Гомельскай вобласці. Уваходзіць у склад Уваравіцкага сельсавета.

Геаграфія
---------

### Размяшчэнне

У 16 км на паўднёвы ўсход ад Буда-Кашалёва, 30 км ад Гомеля.

### Гідраграфія

Праз вёску праходзіць меліярацыйны канал.

Транспартная сетка
------------------

Транспартныя сувязі па прасёлкавай, затым аўтамабільнай дарозе Буда-Кашалёва — Уваравічы. Планіроўка складаецца з двух падзеленых меліярацыйным каналам вуліц — заходняя арыентавана з паўднёвага захаду на паўночны ўсход, усходняя — з паўднёвага ўсходу на паўночны захад. Забудова двухбаковая, пераважна драўлянымі дамамі сядзібнага тыпу.

Гісторыя
--------

Па пісьмовых крыніцах вядомая з XIX стагоддзя як вёска ў Рудзянецкай воласці Гомельскага павета Магілёўскай губерні. У 1862 годзе памешчык меў тут 800 дзесяцін зямлі. Пасля здачы ў эксплуатацыю чыгункі Бабруйск — Гомель у лістападзе 1873 года пачаў дзейнічаць чыгуначны раз'езд. У 1883 годзе працаваў хлебазапасны магазін. Па перапісу 1897 года знаходзіліся: школа граматы, 2 вятракі, кузня, карчма. У вясковай школе ў 1905 годзе навучаліся 77 хлопчыкаў і 8 дзяўчынак. У 1909 годзе ў вёсцы 2086 дзесяцін, у маёнтак 170 дзесяцін зямлі. У 1926 годзе меліся паштовае аддзяленне і пачатковая школа.

З 8 снежня 1926 года па 30 снежня 1927 года цэнтр Радзееўскага сельсавета Уваравіцкага раёна Гомельскай акругі.

У 1930 годзе арганізаваны калгас імя Ф. Энгельса, працавалі кузня, 3 вятракі, сталярная майстэрня, конная крупарушка. Падчас Вялікай Айчыннай вайны вызвалена ад акупантаў 27 лістапада 1943 года, 69 жыхароў вёскі загінулі на франтах. У 1959 годзе ў складзе эксперыментальнай базы «Уваравічы» (цэнтр — гарадскі пасёлак Уваравічы). Аддзяленне сувязі, клуб, бібліятэка, базавая школа, фельчарска-акушэрскі пункт.

Насельніцтва
------------

### Колькасць

* 2004 год — 162 гаспадаркі, 381 жыхар.

### Дынаміка

* 1883 год — 75 двароў, 398 жыхароў.
* 1897 год — 135 двароў 1002 жыхара; фальварак — 3 двары, 18 жыхароў (паводле перапісу).
* 1909 год — 165 двароў.
* 1959 год — 691 жыхар, на раз'ездзе — 15 жыхароў (паводле перапісу).
* 2004 год — 162 гаспадаркі, 381 жыхар.

Вядомыя выхадцы
---------------

* В. К. Цвірка — народны мастак БССР (1963), лаўрэат Дзяржаўнай прэміі Беларусі. З 1958 па 1962 год быў рэктарам Беларускага дзяржаўнага тэатральна-мастацкага інстытута.
* А. Я. Андрыенка — поўны кавалер ордэна Славы

Зноскі
------

1. ↑  Назвы населеных пунктаў Рэспублікі Беларусь: Гомельская вобласць: нарматыўны даведнік / Н. А. Багамольнікава і інш.; пад рэд. В. П. Лемцюговай. — Мн.: Тэхналогія, 2006. — 382 с. ISBN 985-458-131-4 (DJVU).

Літаратура
----------

* Гарады і вёскі Беларусі: Энцыклапедыя. Т.1, кн.1. Гомельская вобласць/С. В. Марцэлеў; Рэдкалегія: Г. П. Пашкоў (галоўны рэдактар) і інш. — Мн.: Белэн, 2004. 632с.: іл. Тыраж 4000 экз. ISBN 985-11-0303-9 ISBN 985-11-0302-0

Спасылкі
--------

* Лагатып Вікісховішча На Вікісховішчы пакуль няма медыяфайлаў па тэме, але Вы можаце загрузіць іх

| ⛭**Уваравіцкі сельсавет** |
| --- |
| Цэнтр | Уваравічы |
| Пасёлкі | Высокая Грыва ·  Завідаўка ·  Зялёны Востраў ·  Радзеева |
| Вёскі | Лапічы ·  Радзеева ·  Тэклеўка |